Diari Oficial de la Generalitat Valenciana


Sumari del DOGV 9410, del 23-08-2022 (2022/7747)

ORDRE 52/2022, de 18 d'agost, de la Conselleria d'Educació, Cultura i Esport, per la qual s'estableix un període transitori per a la participació del personal docent integrant de les borses de treball en els procediments de provisió de llocs catalogats amb el requisit lingüístic de valencià per l'Ordre 35/2018, de 22 d'agost, de la Conselleria d'Educació, Investigació, Cultura i Esport.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2022/08/18/52/dof/vci/html**

### Dades del document

Número de DOGV
:   9410

Data del DOGV
:   23-08-2022

Secció del DOGV
:   I. DISPOSICIONS GENERALS

Número del document
:   2022/7747


Data del document
:   18-08-2022

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * legislació

ORDRE 52/2022, de 18 d'agost, de la Conselleria d'Educació, Cultura i Esport, per la qual s'estableix un període transitori per a la participació del personal docent integrant de les borses de treball en els procediments de provisió de llocs catalogats amb el requisit lingüístic de valencià per l'Ordre 35/2018, de 22 d'agost, de la Conselleria d'Educació, Investigació, Cultura i Esport. [2022/7747]  
  
  
Preàmbul  
  
En desplegament de la Llei 4/1983, de 23 de novembre, d'ús i ensenyament del valencià, el Decret 62/2002, de 25 d'abril, del Govern Valencià, pel qual es regula l'acreditació dels coneixements lingüístics per a l'accés i la provisió de llocs en la funció pública docent no universitària a la Comunitat Valenciana, va disposar en l'article 1 que el personal docent dels centres d'ensenyament no universitari i dels serveis o unitats de suport escolar i educatiu dependents de la Conselleria de Cultura i Educació havien de tindre el coneixement adequat, tant oral com escrit, dels dos idiomes oficials de la Comunitat Valenciana. Així mateix, en l'article 2 va establir que l'acreditació del coneixement adequat a què es refereix l'article anterior s'exigirà en els procediments selectius d'ingrés i d'accés a cossos docents que es convoquen a la Comunitat Valenciana, incloent-hi els procediments d'accés a la condició de catedràtic.  
  
L'Ordre de 23 de gener de 1997, de la Conselleria de Cultura, Educació i Ciència, per la qual es regula el procés d'adscripció dels funcionaris del cos de mestres als llocs de treball resultants de la nova ordenació del sistema educatiu, va establir en la disposició addicional segona l'exigència del requisit lingüístic de valencià i va concedir un termini de cinc anys per a obtindre'l a partir de la finalització del període d'aplicació de la Llei d'ordenació general del sistema educatiu, previst per al curs escolar 2000-2001, si bé aquest termini s'estenia a deu anys per al professorat que impartira docència en centres docents on no s'impartira cap dels programes previstos en la normativa de desplegament de la Llei d'ús i ensenyament del valencià.  
  
L'Ordre 90/2013, de 6 de novembre, de la Conselleria d'Educació, Cultura i Esport, per la qual es regula la catalogació amb el requisit lingüístic de valencià de determinats llocs de treball docents en centres docents públics i en els serveis o unitats de suport escolar i educatiu dependents de la Generalitat, va establir en la disposició transitòria única un termini de quatre anys per a acreditar aquest requisit.  
  
Finalment, les disposicions transitòries de l'Ordre 35/2018, de 22 d'agost, de la Conselleria d'Educació, Investigació, Cultura i Esport, per la qual es regula la catalogació amb el requisit lingüístic de valencià de determinats llocs de treball docents en centres públics que imparteixen els ensenyaments de règim especial i altres ensenyaments, estableixen un període extraordinari per als funcionaris i funcionàries dels cossos docents afectats per aquesta ordre i per al personal docent integrant de les borses de treball afectades per l'Ordre 90/2013. Aquest període transitori finalitza el dia 1 de setembre de 2022.  
  
Del successiu desplegament normatiu en matèria de llengua pròpia es desprén que, des de l'entrada en vigor de l'Estatut d'Autonomia de la Comunitat Valenciana i la Llei 4/1983, de 23 de novembre, s'ha avançat de manera progressiva per a garantir que el professorat estiga capacitat per a impartir l'ensenyament en valencià sense que supose una minva dels seus drets, amb la qual cosa es permet l'adquisició dels coneixements suficients al llarg del temps i la millora progressiva de la qualitat d'ensenyament.  
L'Administració educativa ha anat establint terminis i diverses moratòries per al compliment de requisit lingüístic de valencià. D'aquesta manera, en el cos de mestres aquest requisit és exigible des de 1997. En el cos de professors i professores d'Ensenyament Secundari, catedràtics i catedràtiques d'Ensenyament Secundari, i per al professorat de Religió, l'Ordre 90/2013, de 6 de novembre, estableix tant l'exigència del requisit lingüístic de valencià com els terminis de moratòria per al seu compliment. Per una altra banda, per als ensenyaments de règim especial, l'Ordre 35/2018, de 22 d'agost, estableix els termes i les moratòries aplicables al professorat corresponent.  
Finalitzades les diverses moratòries establides, i atés que l'1 de setembre de 2022 finalitzen els períodes extraordinaris establits en les disposicions transitòries de l'Ordre 35/2018, de 22 d'agost, es considera necessari establir un nou termini extraordinari per a la participació en els procediments de provisió de llocs catalogats amb el requisit lingüístic de valencià del personal docent interí integrant de les borses de treball afectat per la disposició transitòria primera de l'Ordre 35/2018, de 22 d'agost.  
En la tramitació d'aquesta norma s'han seguit els principis de bona regulació, recollits en l'article 129 de la Llei 39/2015, d'1 d'octubre, del procediment administratiu comú de les administracions públiques: necessitat, eficàcia, proporcionalitat, seguretat jurídica, transparència i eficiència.  
Quant al principi de necessitat i eficàcia, la norma, com s'ha exposat, respon a la necessitat de facilitar la permanència en les borses de treball al personal afectat per la disposició transitòria primera de l'Ordre 35/2018, de 22 d'agost amb la finalitat de poder cobrir les vacants i substitucions que es generen en el curs escolar. D'altra banda, sembla adequat donar a aquest col·lectiu docent les mateixes oportunitats per a acreditar el requisit de valencià que les que va tindre el personal docent integrant de les borses de treball afectades per l'Ordre 90/2013, al qual, en virtut de la disposició transitòria segona de l'Ordre 35/2018, es va facilitar un període extraordinari, fins a la finalització del curs escolar 2021-2022, per a l'obtenció del citat requisit.  
En relació al principi de proporcionalitat, la norma conté la regulació adequada i imprescindible i estableix les obligacions necessàries amb la finalitat d'atendre l'objectiu que es persegueix.  
Aquesta disposició compleix també amb el principi de seguretat jurídica, s'emmarca en la resta de l'ordenament jurídic i respon al repartiment competencial establit en la Constitució Espanyola i en l'Estatut d'Autonomia de la Comunitat Valenciana.  
El principi de transparència s'ha garantit mitjançant els processos de consulta pública prèvia i la negociació de la norma amb les organitzacions o associacions reconegudes per llei que agrupen o representen a les persones, els drets i interessos legítims de les quals es veuen afectats per la norma. El projecte de la present norma s'ha negociat en la Mesa Sectorial d'Educació celebrada el dia 5 d'abril de 2022.  
  
Respecte al principi d'eficiència, la regulació que es planteja ha sigut considerada adequada, oportuna i imprescindible per al compliment de l'objectiu que persegueix la norma, que és facilitar la permanència en les borses de treball al personal afectat per la disposició transitòria primera de l'Ordre 35/2018, de 22 d'agost.  
Per tot el que s'ha exposat, i en l'exercici de les competències de desplegament legislatiu i execució en matèria d'educació i del règim estatutari dels funcionaris i funcionàries de la Generalitat, reconegudes pels articles 50.1, 53 i 6.3 de l'Estatut d'Autonomia de la Comunitat Valenciana, es considera necessari establir de manera extraordinària un nou període transitori.  
En virtut de les facultats anteriors, a proposta de la Direcció General de Personal Docent, de data 4 d'agost de 2022, i de conformitat amb aquesta, oït/conforme el Consell Jurídic Consultiu de la Comunitat Valenciana, i l'article 28.e de la Llei 5/1983 del Govern Valencià, i en virtut de les competències que m'atribueix el Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport,  
  
  
  
ORDENE  
  
Article únic  
1. Per al personal docent integrant de les borses de treball afectat per la disposició transitòria primera de l'Ordre 35/2018, de 22 d'agost, de la Conselleria d'Educació, Investigació, Cultura i Esport, que no haja acreditat estar en possessió del requisit lingüístic de valencià, s'estableix de manera extraordinària un període transitori de quatre anys, en què aquest personal podrà participar en els procediments de provisió de llocs de treball en règim d'interinitat en centres docents públics de localitats de predomini lingüístic castellà.  
2. Amb anterioritat als procediments d'adjudicació d'inici del curs 2026/2027, el personal docent interí integrant de les borses de treball que no reunisca el requisit lingüístic de valencià quedarà desactivat de la borsa corresponent.  
3. El personal docent interí que al llarg del període extraordinari establit acredite i tinga registrat el requisit lingüístic de valencià podrà participar de manera general en els procediments d'adjudicació.  
  
4. Durant aquest període transitori de quatre anys, la Conselleria d'Educació, Cultura i Esport posarà en marxa accions extraordinàries de formació perquè el personal afectat per aquesta ordre puga obtindre el requisit lingüístic de valencià.  
5. El professorat que vulga acollir-se al període extraordinari regulat en aquesta ordre haurà de cursar la formació específica que organitze, a aquest efecte, la Conselleria d'Educació, Cultura i Esport.  
  
  
DISPOSICIONS ADDICIONALS  
  
Primera. Interpretació i aplicació  
S'autoritza els òrgans competents en matèria de personal docent i d'ordenació acadèmica perquè, en l'àmbit de les seues respectives competències, dicten totes les resolucions i instruccions que siguen necessàries per a la interpretació i l'aplicació del que s'estableix en aquesta norma.  
  
Segona. No increment de la despesa pública  
L'aplicació i el posterior desplegament d'aquesta norma no podran tindre incidència en l'increment de la dotació de tots i cadascun dels capítols de despesa assignada a la conselleria competent en matèria d'educació i, en tot cas, hauran de ser atesos amb els mitjans personals i materials d'aquesta conselleria.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que es disposa en la present ordre.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de publicar-se en el Diari Oficial de la Generalitat Valenciana.  
  
València, 18 d'agost de 2022  
  
La consellera d'Educació, Cultura i Esport,  
RAQUEL TAMARIT IRANZO


Còpia Permalink ELI